Duomenų pergilinimas
Duomenų pergilinimas (angl. data dredging arba angl. p-hacking) – manipuliacija statistiniais duomenimis, kuria gaunami „statistiškai patikimai“ atrodantys, tačiau iš tiesų tokiais nesantys dėsningumai bei koreliacijos. Ji taip pat vadinama daugelio palyginimų klaida (angl. multiple comparisons problem). Įprastinė statistika remiasi požiūriu, jog duomenų aibėje ieškoma kokio nors vieno tikėtino dėsningumo. Jei toks dėsningumas stebimas, statistiniai metodai patikrina to pastebėjimo patikimumą, tačiau tik esant iš anksto sutartai klaidingos išvados tikimybei (moksle įprastai P < 0,05). Klaidos tikimybė vienam konkrečiam dėsningumui yra maža. Tačiau didesnėje duomenų aibėje paprastai būna daug visiškai atsitiktinių dėsningumų, todėl tikrinant įvairius galimus dėsningumus galima rasti ir tokių, kurie konkrečiam duomenų rinkiniui be pagrindo atrodo statistiškai patikimi. Taip yra todėl, jog bandant tūkstantį ar daugiau kartų, 5 % klaidos tikimybė nebėra maža, ir šansai, jog bent kartą iš tūkstančio tokia klaida pasitaikys, yra visiškai realūs. Kartais galima rasti visiškai nelogiškų sąsajų, pavyzdžiui, kad mirčių nuo nuodingo voro įkandimo valstybėje skaičius koreliuoja su toje šalyje vykstančiose taisyklingos rašysenos varžybose naudojamo žodžio ilgiu.